
CONVENI DE COL·LABORACIÓ ENTRE L’AJUNTAMENT DE SENTMENAT I RÀDIO SENTMENAT PER PROMOURE I DESENVOLUPAR EN EL TERME MUNICIPAL DE SENTMENAT ACTIVITATS DE RADIODIFUSIÓ I TELEVISIÓ.

Sentmenat, 

REUNITS

D’una part, la Sra. Montserrat Rueda Miralles, alcaldessa de Sentmenat, actuant en la seva representació en virtut de les facultats conferides pels arts. 21.1 b) de la Llei 7/1985, de 2 d’abril, reguladora de les bases de règim local i 53.1 a) del Decret Legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya, assistida pel secretari de la Corporació Sr. Gonzalo Lluzar López de Briñas.

I d’una altra, el Sr. Faustino Pascual Molina, com a president de l’associació Ràdio Sentmenat amb NIF G65319311. 

Es reconeixen mútuament, en la representació que actuen, capacitat legal suficient per aquest acte, i exposen:

 I- Que l’associació de Ràdio Sentmenat té activitat com a entitat i es troba registrada al registre d’entitats de la Generalitat des de l’abril de 2010 amb la finalitat de “promoure i fomentar la vocació i la cultura sobre radiodifusió i premsa en tots els seus àmbits”. I que pretén ser “una veu lliure i plural de tots els ciutadans que responsable i educadament vulguin exposar la seva paraula i opinió sense cap tipus d’entrebanc”. 

II- Que l’associació Ràdio Sentmenat a duu a terme l’activitat en un local municipal de des de de la seva creació i que l’Ajuntament de Sentmenat també col·labora amb l’entitat econòmicament mitjançant subvenció des de l’any 2009.

III- Que l’associació Ràdio Sentmenat, en conveni amb l’Ajuntament de Sentmenat, retransmet radiofònicament els plens municipals.

IV- Que l’associació Ràdio Sentmenat expressa la voluntat de col·laboració amb l’Ajuntament de Sentmenat per tal de promoure i desenvolupar al terme municipal de Sentmenat activitats d’interès general de radiodifusió i televisió.   

V- Que, de conformitat amb el que s’ha exposat, les parts convenen en formalitzar el present CONVENI que es regirà pels següents:

PACTES

PRIMER.- OBJECTE :

1.- L’objecte d’aquest conveni és regular la col·laboració entre l’Ajuntament de Sentmenat i l’associació Ràdio Sentmenat per tal de promoure i desenvolupar en el terme municipal de Sentmenat activitats de radiodifusió i televisió.

SEGON.- IMPORT DE LA SUBVENCIÓ:
L’Ajuntament a través de la Regidoria de Cultura subvencionarà a l’associació Ràdio Sentmenat amb un import de TRES MIL CINC-CENTS EUROS (3.500 euros), per col·laborar en la realització de les activitats descrites als punts anteriors.
La despesa es realitzarà amb càrrec a l’aplicació pressupostaria 310-3340-48920 “Subvenció Ràdio Sentmenat” del pressupost municipal corresponent a l’exercici 2023.

TERCER.- DESPESES SUBVENCIONABLES:
Seran subvencionables les despeses recollides en l’article 31 de la Llei 38/2003, de 17 de novembre, General de Subvencions.
Despeses subvencionables:
Es consideren despeses subvencionables, als efectes previstos en aquesta llei, aquells que de manera indubtable responguin a la naturalesa de l'activitat subvencionada, resultin estrictament necessaris i es realitzin en el termini establert en l’acord de concessió.
Es considerarà despesa realitzada la que ha sigut efectivament pagada amb anterioritat a la finalització del període de justificació.

Despeses no subvencionables: 
-	Els interessos deutors dels comptes bancaris.
-	Interessos, recàrrecs i sancions administratives i penals.
-	Les despeses de procediments judicials.
-	Els tributs locals, quan suposin exempcions fiscals no previstes en la llei, compensacions o minoracions de deutes contrets amb la hisenda local.
-	Els impostos indirectes quan siguin susceptibles de recuperació o compensació. 
-	Els impostos personals sobre la renda.
-	Despeses derivades de celebracions gastronòmiques o protocol·làries.
-	Despeses de manutenció, compra de productes alimentaris o begudes alcohòliques.
-	L’adquisició de bens, eines o material divers que tingui caràcter inventariable.

QUART.- ACCEPTACIÓ DE LA SUBVENCIÓ:
S’entendrà acceptada la subvenció per la signatura d’aquest conveni per part del beneficiari.

CINQUÈ.- TERMINI D’EXECUCIÓ:
La subvenció es destinarà a finançar les despeses que es produeixin en l’execució de les activitats descrites als punts anteriors, dutes a terme entre desembre de 2022 i novembre de 2023, ambdós inclosos.

SISÈ.- TERMINI I FORMA DE JUSTIFICACIÓ:
La beneficiària haurà de justificar la realització de l’activitat subvencionada com a màxim  el dia 30 de novembre de 2023, mitjançant la presentació del compte justificatiu, que estarà integrat per una memòria de l’activitat i una memòria econòmica d’acord amb el model que faciliti l’Ajuntament. 	

SETÈ.- PAGAMENT:
Es farà efectiva una bestreta del 80% de l’import de la subvenció en el moment de la signatura del conveni.

VUITÈ.- DEFICIÈNCIES DE LA JUSTIFICACIÓ:
1.- En el cas que els documents presentats com a justificació fossin incorrectes o incomplets, es comunicarà a l’interessat/ada la necessitat de subsanar les anomalies detectades en un termini màxim improrrogable de deu dies hàbils, a comptar de l’endemà que sigui notificat, amb l’advertiment que de no fer-ho es procedirà a la revocació o a la reducció de la subvenció segons correspongui, amb la conseqüent obligació de reintegrament en cas que s’hagués avançat el seu pagament.

2.- Si un cop finalitzat el termini de presentació de la documentació justificativa aquesta no s’hagués presentat, es procedirà a requerir al/la beneficiari/ària per tal que la presenti en un termini màxim improrrogable de quinze dies hàbils, a comptar des de l’endemà que sigui notificat, amb l’advertiment que de no fer-ho es procedirà a revocar la subvenció amb la conseqüent obligació de reintegrament en cas que s’hagués avançat el seu pagament.

NOVÈ.- OBLIGACIONS DELS/DE LES BENEFICIARIS/ÀRIES:
1.- Els/les perceptors/res de subvencions concedides per l’Ajuntament, s’obliguen a executar les activitats subvencionades de conformitat amb els principis de bona administració, bona fe i presumpció de legalitat, així com a la seva justificació.

2.- El/la beneficiari/ària d’una subvenció està obligat a sotmetre’s a les actuacions de comprovació i de control financer que realitzi la Intervenció General de l’Ajuntament, i a aportar tota la informació que els sigui requerida en l’exercici de les actuacions anteriors i en relació a la subvenció concedida.

3.- Els documents de qualsevol mena justificatius de l’aplicació dels fons rebuts, s’hauran de conservar per un període no inferior a 6 anys, comptadors des de la finalització del termini de presentació de les justificacions.

4.- Els/les beneficiaris/àries hauran de fer constar la col·laboració de l’Ajuntament en l’execució del projecte o de l’activitat, en tota la documentació impresa i en cartells o mitjans electrònics i audiovisuals.

5.- Els/les beneficiaris/àries hauran de donar publicitat de les subvencions i ajudes percebudes per mitjans electrònics, en base a allò establert a la Llei 19/2013 i la Llei 19/2014.

6.- L’incompliment d’aquestes obligacions originarà les responsabilitats que en cada cas corresponguin i podrà suposar la revocació, reducció o reintegrament de la subvenció concedida

DESÈ.- COMPATIBILITAT AMB D’ALTRES SUBVENCIONS:
1.- Els/les beneficiaris/àries hauran de comunicar la petició i/o obtenció de qualsevol subvenció pública concurrent que no s’hagi declarat amb la sol·licitud.

2.- La subvenció atorgada serà compatible amb qualsevol altra concedida per altres administracions o ens públics o privats. Tanmateix, l’import total de les subvencions rebudes per la mateixa finalitat no podrà superar el cost total del projecte/activitat a desenvolupar.

ONZÈ.- PUBLICTAT DE LES SUBVENCIONS CONCEDIDES
La subvenció atorgada a l’empara del present conveni serà objecte de publicitat, amb indicació del/la beneficiari/ària, la quantitat concedida, la finalitat de la subvenció, així com  la justificació o retiment de comptes i les actuacions de control que se’n derivin, a través de la Base de Dades Nacional de Subvencions i del portal de transparència de l'Ajuntament de Sentmenat.

DOTZÈ.- RÈGIM JURÍDIC SUPLETORI:
En tot allò no previst en la present resolució s’estarà al que estableix la Llei General de Subvencions i el seu Reglament de desenvolupament.

TRETZÈ.- VIGÈNCIA DEL CONVENI
Aquest conveni serà vigent des del dia següent a la seva signatura i tindrà vigència fins el 31 de desembre de 2023.

I en prova de conformitat, les persones que l’atorguen signen el present conveni/acord, en el lloc i data que s’assenyalen.

L’Alcaldessa						El president de l’associació 
	

Sra. Montserrat Rueda Miralles			Sr. Faustino Pascual Molina						

El secretari 



Gonzalo Lluzar López de Briñas  

